EY:n perustamissopimuksen 95 artiklan 5 kohdan mukainen tiedoksianto

yhteisön yhdenmukaistamistoimenpiteestä poikkeavista kansallisista säännöksistä

(2003/C 126/03)

(ETA:n kannalta merkityksellinen teksti)

(Tiedoksianto N:o 2003/A/2780)

Itävallan tasavalta antoi 13. maaliskuuta 2003 päivätyllä kirjeellä komissiolle tiedoksi alueelliset säännökset, jotka liittyvät Ylä-Itävallan lakiin geenitekniikan käytön kieltämisestä (2002) ja joiden käyttöönoton Itävallan tasavalta katsoi tarpeelliseksi geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta annetun Euroopan parlamentin ja neuvoston direktiivin 2001/18/EY(1) säännöksistä poiketen. Komissio vastaanotti Itävallan tiedoksiannon 13. maaliskuuta 2003.

Perustamissopimuksen 95 artiklan 5 kohdan mukaan "jos sen jälkeen kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle".

Perustamissopimuksen 95 artiklan 6 kohdan mukaan "komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksi antamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle."

Ehdotettu laki(2) koskee ensisijaisesti luonnon ja ympäristön sekä luonnon biologisen monimuotoisuuden ja luonnonmukaisen tuotannon suojelua. Sen tarkoituksena on kieltää muuntogeenisten siementen (mukaan luettuina yhteisön luvan saaneet siemenet) viljelykäyttö, joskin siinä hyväksytään muuntogeenisten siementen satunnainen esiintyminen tavanomaisten siementen erissä enintään 0,1 prosentin suuruisina määrinä. Lisäksi säädöksen tarkoituksena on kieltää siirtogeenisten eläinten käyttö jalostuksessa sekä erityisesti niiden levittäminen ympäristöön metsästystä tai kalastusta varten. Niin ikään siinä säädetään korvausmekanismeista sellaisten taloudellisten menetysten varalta, jotka aiheutuvat muuntogeenisten organismien esiintymisestä tavanomaisissa tuotteissa. Säädös on tilapäinen toimenpide, jota on määrä soveltaa kolme vuotta.

Ylä-Itävallan osavaltion hallitus katsoo, että on tarpeen toteuttaa toimenpiteitä, joilla voidaan suojella luonnonmukaista ja perinteistä maataloustuotantoa sekä varjella kasvien ja eläinten perintöainesta hybridisaatiolta muuntogeenisten organismien kanssa. Toimenpiteiden perusteina ovat Ylä-Itävallan poikkeuksellisina pidetyt olosuhteet sekä se, että Ylä-Itävallan viranomaiset katsovat kysymysten, jotka liittyvät muuntogeenisten ja ei-muuntogeenisten menetelmien rinnakkaiseen käyttöön maataloustuotannossa, olevan edelleen suurelta osin ratkaisematta. Tiedoksiannon liitteenä on tutkimus, jossa suositetaan geenimuunnettujen organismien käytön kieltämistä Ylä-Itävallassa, kunnes kaikki tämäntyyppisiin organismeihin liittyvät potentiaaliset riskit on selvitetty(3).

Komissio muistuttaa niitä, joita asia koskee, siitä, että mahdolliset Itävallan tiedoksiantoa koskevat huomautukset otetaan huomioon ainoastaan, jos ne on vastaanotettu kuukauden kuluessa tämän ilmoituksen julkaisemisesta Euroopan unionin virallisessa lehdessä. Komissio varaa lisäksi oikeuden antaa kaikki esitetyt huomautukset tiedoksi Itävallan tasavallalle.

Lisätietoja tiedoksiannosta on saatavissa seuraavista osoitteista: Bundesministerium für Wirtschaft und Arbeit Abt. C2/1 Stubenring 1 A - 1010 Wien Puhelin (43-1) 711 00 58 96 Faksi (43-1) 715 96 51 tai (43-1) 712 06 80 Sähköposti: post@tbt.bmwa.gv.at Amt der Oberösterreichischen Landesregierung Klosterstraße 7 A - 4021 Linz Faksi (43-1) 73 27 72 01 17 13

Euroopan komission yhteyspiste: Hervé Martin Euroopan komissio Ympäristöasioiden pääosasto

Yksikkö C4

BU5 02/137 B - 1049 Bruxelles/Brussel ( Puhelin (32-2) 296 54 44 Faksi (32-2) 299 10 67 Sähköposti: herve.martin@cec.eu.int )

(1) EYVL L 106, 17.4.2001, s. 1-39.

(2) Osavaltion laki, jolla kielletään geenimuunneltujen siementen ja taimiaineiston viljelykäyttö sekä siirtogeenisten eläinten käyttö jalostustarkoituksiin sekä siirtogeenisten eläinten levittäminen ympäristöön erityisesti metsästystä ja kalastusta varten (Ylä-Itävallan laki geenitekniikan käytön kieltämisestä 2002).

(3) "GM-free areas of farming: conception and analysis of scenarios and steps for realisation" (GM-vapaat viljelyalueet: skenaarioiden ja toteuttamistoimenpiteiden laatiminen ja niiden analyysi), Werner Müller, 28.4.2002 (tutkimus on tehty Ylä-Itävallan osavaltion ympäristöministeriön sekä liittovaltion sosiaaliturva-, ikäkausiasioiden ja kuluttajansuoja-asioiden ministeriön toimeksiannosta).